《游靖江孤山》
明代·杜浚

丘壑性所耽，未尝弃拳勺。矧兹江海间，一石颇巉削。

隔宿啸游侣，凌尘理芒屩。舟行屡延望，先见惟赭阁。

既登必造颠，长江四回薄。梗断托一方，风沙年代作。

左瞰特无际，举手揖海若。远水流下天，余波喷为壑。

绿畴亦云广，晚田犹未获。孤城炊数家，阙状如舫泊。

降寻及山根，了见夕阳脚。古苔讵人绣，怪石倘天凿。

逐景至于晏，会心方命酌。寂寂无人知，秋英涧中落。

作者简介：（1610—1686或1611—1687）明末清初湖北黄冈人，原名绍先，字于皇，号茶村，又号西止，晚号半翁。明崇祯十二年乡试副榜。避乱流转于南京、扬州，居南京达四十年。少倜傥，欲赫然著奇节，既不得于所试，遂刻意为诗，以此闻名。著有《变雅堂集》。